Il-Kap tad-Delegazzjoni Laburista fil-Parlament Ewropew Alfred Sant saħaq dwar l-importanza tal-ħolqien ta' entita` Ewropea li tiġġieled it-terroriżmu u li eventwalment titmexxa mill-EUROPOL fil-ġlieda kontra l-finanzjament tat-terroriżmu. Dr Sant qal li entitajiet finanzjarji nazzjonali għandhom isaħħu l-kapaċita` tagħhom ta' spjunaġġ filwaqt li skambju ta' informazzjoni u l-kooperazzjoni bejn entitajiet finanzjarji nazzjonali għandhom ikunu prijorita` fil-ġlieda kontra l-finanzjament tat-terroriżmu. Dr Sant ivvota fil-Parlament Ewropew favur rapport jipproponi t-twaqqif ta' entita` Ewropea għall-ispjunaġġ finanzjarju biex jikkombatti t-terroriżmu, il-ħtieġa ta' lista b'individwi u entitajiet li joperaw taħt reġimi mċajpra u l-ħtieġa ta' monitoraġġ tajjeb fuq organizzazzjonijiet u tranżazzjonijiet suspettużi, pre-paid cards u muniti virtwali. Dr Sant qal li kooperazzjoni attiva bejn il-pajjiżi tal-UE tiżgura li sorsi ta' finanzjament jitwaqqfu mingħajr dewmien, għax ħafna drabi organizzazzjonijiet terroristiċi jaħdmu fuq bażi transkonfinali. It-trasparenza hija ċ-ċavetta li tiżgura li crowd funding, crypto currencies, teknoloġiji Fin Tech jew pre-paid cards ma jkunux abbużati b'identifikazzjoni tas-sidien benefikarji. L-Ewroparlamentari Malti qal li fl-istess ħin wieħed għandu jiżgura li f'livell Ewropew ma jkunx hemm piż disproporzjonat fuq għodda legali ta' finanzjament. Ir-rapport għadda b'533 voti favur, 24 kontra u 43 astensjoni.